H εταιρεία MY MARKET, επιβεβαίωσε το γεγονός, το οποίο στη συνέχεια και καταδίκασε, κάνοντας λόγο για «ατυχές περιστατικό» και το απέδωσε ξεκάθαρα σε πρωτοβουλία της συγκεκριμένης υπαλλήλου, αφού όπως σημείωσε «τέτοιες κινήσεις δεν συνάδουν με τη φιλοσοφία της εταιρείας».

Χαμογελάτε είναι υποχρεωτικό…

Διευθύντρια στο My Market λοιπόν παραδίδει “μαθήματα” στους εργαζομένους με τους λόγους για τους οποίους οφείλουν να χαμογελούν στη δουλειά, ενώ έπεται και αξιολόγηση από “μυστικό επισκέπτη”.

Ο κατάλογος “χαράς”:

-“Επειδή έχετε δουλειά”. Γενικά. Ανεξάρτητα από τις συνθήκες. Κλάιν.

-“Επειδή η εταιρεία επένδυσε χρήματα για να εργάζεστε”. Θα πρέπει να λέτε και ευχαριστώ δηλαδή στην εταιρεία που σας πληρώνει για να εργάζεστε και δεν εργάζεστε τσάμπα.

-“Επειδή πληρωνόσαστε στην ώρα σας”. Αλίμονο, αυτά θεωρούνται πολυτέλειες για πολλές ανά την Μπανανία, εταιρείες.

-“Όσο για εκείνους που θα πουν ότι παίρνουν 300 ευρώ”, ΞΕΚΟΛΛΑ ΜΕΓΑΛΕ τα 300 ευρώ είναι 300% περισσότερο σε σχέση με το τίποτα.

Ωραία; Όλα τα νέα εργασιακά, σε ένα καρέ. Ζούγκλα. Το λιγότερο.

Επιμύθιο: (Not) My Market.

Μποϊκοτάζ και ενημέρωση.

Πηγή φωτογραφίας, περιοδικό Praxis (praxisreview.gr)

Την ίδια ώρα που εργοδοσία και εργατοπατέρες κάνουν ό,τι περνά από το χέρι τους για να «νομιμοποιήσουν» την απροκάλυπτη εργοδοτική παρέμβαση στην Ομοσπονδία Ιδιωτικών Υπαλλήλων Ελλάδας (ΟΙΥΕ) και μέσω αυτής σε ολόκληρο το εργατικό συνδικαλιστικό κίνημα, «φυτεύοντας» εκατοντάδες στελέχη της εργοδοσίας ως ψηφίσαντες σε σωματεία ή ακόμα και ως «αντιπροσώπους» των εργαζομένων, ένα αισχρό κείμενο περιφερειακής διευθύντριας λειτουργίας καταστημάτων σε μεγάλη αλυσίδα σούπερ μάρκετ, η οποία φιγουράρει στον κατάλογο ψηφισάντων του περιβόητου κλαδικού «σωματείου» των σούπερ μάρκετ, έρχεται να επιβεβαιώσει για μια ακόμα φορά τον κομβικό ρόλο όλου αυτού του επιτελικού διευθυντικού μηχανισμού στο ξεδίπλωμα της εργοδοτικής επίθεσης.

Το χαμόγελο των 300 ευρώ… και το 300%

Συγκεκριμένα, με προκλητική ανακοίνωση που αναρτήθηκε σε καταστήματα της αλυσίδας «My Market», περιφερειακή διευθύντρια της επιχείρησης αναλαμβάνει να «εξηγήσει» στους εργαζόμενους ότι δεν αρκεί να ξεζουμίζονται με μισθούς – ψίχουλα και εργασιακές σχέσεις – λάστιχο, αλλά πρέπει και να το κάνουν… με το χαμόγελο στα χείλη!

Παραδίδοντας τα σχετικά «μαθήματα» στους εργαζόμενους, απαριθμεί «κάποιους λόγους για να χαμογελάτε, για όσους δυσκολεύονται να το κάνουν», ξεκαθαρίζοντας μάλιστα ότι «ανυπομονώ να δω την ανταπόκρισή σας στα αποτελέσματα της έρευνας του μυστικού επισκέπτη που θα γίνει μέσα στο μήνα», δηλαδή στη σχετική «αξιολόγηση» που θα ακολουθήσει με καμουφλαρισμένο «αξιολογητή»…

Ο μακροσκελής κατάλογος της εργοδοσίας ξεκινά από τα …βασικά: Οι εργαζόμενοι πρέπει να χασκογελούν «επειδή έχετε δουλειά»,«επειδή πληρώνεστε στην ώρα σας»(λες και αυτό είναι καμιά… ευγενική προσφορά της επιχείρησης!), αλλά και «επειδή η εταιρεία επένδυσε χρήματα για να συνεχίζετε να εργάζεστε». Η εταιρεία βέβαια δεν «επένδυσε» από φιλανθρωπία, αλλά για να ενισχύσει την κερδοφορία της, γι’ αυτό και εντείνει την εκμετάλλευση των εργαζομένων, γεγονός που αποτυπώνεται αμέσως παρακάτω, καθώς η συντάκτρια της ανακοίνωσης σπεύδει να …αποστομώσει «αυτούς που θα πουν ότι παίρνουν 300 ευρώ»με την επισήμανση πως «το 300 σε σχέση με το μηδέν είναι 300% περισσότερο» (μπροστά στα τόσο πετυχημένα… «μαθήματα χαμόγελου», ας παραβλέψουμε το γεγονός ότι δεν έμεινε χώρος στην κυρία διευθύντρια για μαθηματικά!).Ολα τα παραπάνω, βέβαια, προκαλούν όχι το χαμόγελο αλλά την οργή των εργαζομένων σε όλα τα σούπερ μάρκετ, που αντιμετωπίζουν τις ατομικές συμβάσεις, τις απλήρωτες υπερωρίες, τη μετακίνηση από κατάστημα σε κατάστημα, τα χρωστούμενα ρεπό, τα σπαστά ωράρια, τη δουλειά σε δύο και τρία πόστα στη βάρδια τους…

Η «συναδέλφισσα» διευθύντρια…

Η «λεπτομέρεια» που εξοργίζει ακόμα περισσότερο ωστόσο είναι ότι, όπως ήδη αναφέρθηκε, το όνομα της διευθύντριας που υπογράφει τη συγκεκριμένη ανακοίνωση φιγουράρει στον κατάλογο των ψηφισάντων στο λεγόμενο «κλαδικό» σωματείο των σούπερ μάρκετ! Πρόκειται για το «σωματείο» – μηχανισμό της εργοδοσίας, στο οποίο οι άνθρωποί της εκλέγουν και εκλέγονται, σέρνουν μπροστά στην κάλπη τους εργαζόμενους και παίρνουν την ψήφο τους με το …διευθυντικό δικαίωμα, διαμορφώνουν τους συσχετισμούς που έχουν ανάγκη για να συνεχίζεται και να εντείνεται η επίθεση στα εργασιακά δικαιώματα. Πρόκειται για το «σωματείο» που αποτελεί έναν από τους πυλώνες στους οποίους στηρίζεται η εργοδοσία προκειμένου να εκλέγονται τα στελέχη της ως «εκπρόσωποι» και «αντιπρόσωποι» των εργαζομένων στην Ομοσπονδία Ιδιωτικών Υπαλλήλων (ΟΙΥΕ) και την ίδια τη ΓΣΕΕ, στηρίζοντας απροκάλυπτα την παράταξη του ΣΥΡΙΖΑ – Ομάδα Βασιλόπουλου.

Η πρόκληση μάλιστα δεν σταματά εδώ: Η προϊσταμένη του εν λόγω διευθυντικού στελέχους, η γενική διευθύντρια στη Διεύθυνση Λειτουργίας των καταστημάτων πανελλαδικά, δηλαδή σε μία ακόμα πιο καίρια θέση της επιχείρησης, έχει ψηφίσει στο αντίστοιχο επιχειρησιακό σωματείο των «My Market»! Εκεί συναντούμε, επίσης, πλήθος διευθυντικών στελεχών…

Με τέτοια σωματεία, ψηφίσαντες και αντιπροσώπους έχει βαλθεί να κάνει συνέδριο η εργοδοτική πλειοψηφία της ΟΙΥΕ, ενώ απέναντι στις δεκάδες σχετικές καταγγελίες δεν διστάζει να κάνει την ανήξερη και να χαρακτηρίζει τους διευθυντές… μισθωτούς, εργαζόμενους με εξαρτημένη σχέση εργασίας, που ανελίχθηκαν στο πέρασμα των χρόνων!

Είδαμε και παραπάνω τη χαρακτηριστική περίπτωση της… «συναδέλφισσας» περιφερειακής διευθύντριας, που μιλά τη γλώσσα της εργοδοσίας και μεταφέρει το μήνυμά της με τον πιο ωμό τρόπο στους εργαζόμενους, που προφανώς ανέβηκε τα σκαλιά της ιεραρχίας με το χαμόγελό της και τώρα θέλει να βοηθήσει τους εργαζόμενους να ακολουθήσουν τα βήματά της…